Okresná prokuratúra Svidník 
Sovietskych hrdinov 200, 089 01 Svidník 	

Sp. zn. : Pv 32/12/7712	Svidník, 3.8.2012
EEČ : 2-60-51-2012

U Z N E S E N I E

Trestná vec:	obvinený XXXXX 
Prečin:	Zneužívanie právomoci verejného činiteľa podľa § 326 odsek 1 písmeno c Trestného zákona číslo 300/2005 Zbierky zákonov v znení zákona číslo 262/2011 Zbierky zákonov

Rozhodol: 	prokurátor Okresnej prokuratúry Svidník
Podľa § 215 odsek 2 písmeno b Trestného poriadku zastavujem trestné stíhanie obvineného:
1.	XXXXX
	dátum narodenia: XXXXX
	miesto narodenia: XXXXX
	trvalé bydlisko: XXXXX
v rozpore s ustanovením § 29 ods. 11 písm. f/ zákona číslo 274/2009 Z.z. o poľovníctve v platnom znení 16.1.2011 ako člen poľovníckej stráže a poľovnícky hospodár Poľovníckeho združenia Ostrý vrch XXXXX po náleze odstreleného jelenčaťa, samčieho pohlavia 16.1.2011 v ranných hodinách v poľovnom revíri uvedeného poľovníckeho združenia na hone nazývanom Poľana v katastri obce Hrabovčík okr. Svidník neoznámil nález tohto mŕtveho jelenčaťa Obvodnému oddeleniu PZ vo Svidníku ani Obvodnému lesnému úradu v Stropkove ale na mieste nálezu ho vyvrhol a následne ho zaevidoval ako ulovenú zver, 
lebo o skutku obvineného bolo už právoplatne rozhodnuté disciplinárne iným orgánom alebo orgánom príslušným na konanie o priestupku alebo o inom správnom delikte, cudzozemským súdom alebo iným cudzozemským orgánom príslušným na konanie o trestnom čine, priestupku alebo o inom správnom delikte a toto rozhodnutie možno považovať za dostačujúce
Odôvodnenie:
	Uznesením vyšetrovateľa PZ Odboru kriminálnej polície OR PZ vo Svidníku ČVS: ORP-263/OVK-SK-2011 z 13.1.2012 bolo začaté trestné stíhanie vo veci prečinu zneužívania právomoci verejného činiteľa podľa § 326 ods. 1 písm. c/ Tr. zák. a uznesením vyšetrovateľa PZ ČVS: ORP-263/OVK-SK-2011 z 27.1.2012 bolo pre tento prečin vznesené obvinenie XXXXX, ktorý ho mal spáchať tak, ako to je uvedené vo výroku tohto uznesenia. 
	Po vykonanom skrátenom vyšetrovaní mi vyšetrovateľ PZ predložil vyšetrovací spis s návrhom, aby trestné stíhanie obvineného XXXXX bolo podľa § 215 ods. 1 písm. b/ Tr. por. zastavené. 
	Preskúmaním vyšetrovacieho spisu som zistil, že obvinený ako člen poľovníckej stráže nesplnil si svoju povinnosť vyplývajúcu z jeho právomoci a nález odstreleného jelenčaťa neoznámil príslušným orgánom preto, aby poľovníckemu združeniu, ktorého bol poľovníckym hospodárom jednak nebol znížený plán chovu a lovu na ďalšiu poľovnícku sezónu a jednak nebola uložená pokuta pre nesplnenie plánu chovu a lovu, keď k splneniu tohto plánu chýbalo ulovenie iba tohto jelenčaťa. 
	Podľa súdnej praxe "úmysel zadovážiť sebe alebo inému neoprávnený prospech" zahrňa každé neoprávnené zvýhodnenie materiálne (majetkové) alebo imateriálne, na ktoré by páchateľ alebo iná osoba nemala právo. 
	Znak "v úmysle zadovážiť sebe alebo inému neoprávnený prospech" charakterizuje pohnútku páchateľa, takže k dokonaniu trestného činu postačí, ak páchateľ vedený touto pohnútkou, nesplní si povinnosť vyplývajúcu z jeho právomoci verejného činiteľa a nie je potrebné, aby páchateľ skutočne zadovážil sebe alebo inému neoprávnený prospech. 
	Z vyšetrovacieho spisu je ďalej zrejmé, že právoplatným rozkazom Obvodného lesného úradu v Stropkove číslo 2012/11/39, 566-3 z 13.1.2012 bol XXXXX uznaný vinným z priestupku na úseku poľovníctva podľa § 76 ods. 1  písm. f/ zákona číslo 274/2009 Z.z. o poľovníctve v platnom znení, za ktorý mu bolo uložené pokarhanie, pričom tento skutok je totožný so skutkom, pre ktorý bolo obvinenému vznesené obvinenie. 
	Okrem toho z vyšetrovacieho spisu vyplynulo, že Obvodný lesný úrad XXXXX listom číslo 2011/12/239,566-8 z 10.1.2012 oznámil XXXXX jeho vyškrtnutie zo zoznamu členov poľovníckej stráže, ktoré menovaný prevzal 18.1.2012 a k 31.12.2011 sa menovaný vzdal funkcie poľovníckeho hospodára v Poľovníckom združení Ostrý vrch XXXXX. 
	Vzhľadom na uvedené bolo potrebné rozhodnúť tak, ako to je uvedené vo výroku tohto uznesenia. 

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Anatolij Derco
prokurátor